ජීවිතාන්තය දක්වා තරග තහනමකට හසුවූ පාකිස්තානයේ හිටපු ක්‍රිකට් නායක යූනුස් ඛාන් තහනමින් සති දෙකකට පසුව ජනාධිපති සම්මානයක් හිමිකර ගැනීමට සමත් විය.පාකිස්තානු පිලේ පසුගිය ඕස්ට්‍රේලියානු සංචාරය අසාර්ථක වීම සම්බන්ධයෙන් කරුණු සොයා බැලූ විශේෂ කමිටුවේ නිර්දේශ මත යූනුස් ඛාන්ට සහ මොහොමඩ් යූසුෆ්ට ජීවිතාන්තය දක්වා තරග තහනමක් පැනවීමට එරට ක්‍රිකට් ආයතනය කටයුතු කර තිබිණි.නමුත් පසුගියදා පැවැති පාකිස්තානු ජනාධිපති සම්මාන උළෙලේ දී පසුගිය වසරේ ඕවර් විස්සයි – 20 ලෝක සූරතාව දිනාගැනීමට පාකිස්තානු පිල මෙහෙයවීම නිසා යූනුස් ඛාන් සම්මානයට පාත්‍ර විය.